Era gentada aumplic es naus: eth vielh e indigent administrador de corrèus, qu'auie coneishut dies mielhors; eth baile e era sua hemna (pr'amor qu'aquiu auien baile, entre d'autes causes supèrflues); eth jutge de patz; era veuda Douglas, ròia, eleganta e de quaranta ans, esperit benevolent e acomodat, era casa acimelada qu'ère eth solet palai deth pòble, e era mès ospitalària e de molt era mès prodiga en matèria de hèstes que l'aumplie d'ufana; eth vielh e venerable exalcalde e era senhora Ward; er avocat Riverson, eth nau notable des entorns; dempús era beutat deth bordalat, seguida d'ua còlha de joenes trinca-còrs, vestides de lin, e ornades damb cintes; dempús toti es joeni dependents dera ciutat, corporatiuaments pr'amor que s'auien demorat en vestibul tot churlant eth mange deth paishon, formant un paredau circular d'admiradors lardosi e d'arridolet simplet, enquia qu'era darrèra gojata auesse passat pes baguetes; e, fin finau, arribèc eth gojat modèu, Willie Mufferson, en tot tier un tan gran suenh de sa mair coma se siguesse talhada de veire.